Hvaler kirke Foto: Siri Johannesen 
Struten fyr
Kuvauen er ei vik med mange sjøboder, brukt av Hvalers fiskere. Bodene er fredet av Riksantikvaren. Vika har også flere friluftsområder.  Foto: Karl Ragnar Gjertsen  
«Aften ved Hvaler», maleri av Amaldus Nielsen, 1879
**Hvaler** er en øykommune i Østfold fylke på Østlandet. Den ligger ytterst i Oslofjorden, på østsiden av fjorden, syd for Fredrikstad. Kommunen består av 833 øyer, holmer og skjær over 20 km². Største tettsted er kommunesenteret Skjærhalden, som ligger på Kirkøy. Fra Skjærhalden til Fredrikstad er det ca. 28 km. Kommunen passerte 4517 innbyggere i 2017. I den mest aktive ferieperiodenom sommeren er det cirka 30 000 personer i kommunen. Den største primærnæringen er fiske (i 1990 var 8 % av 1 452 yrkesaktive innen fiskeri). Utgårdskilen, Hvalers viktigste fiskerihavn, er den største fiskehavnen øst for Lindesnes.

Under den svenske invasjonen i 1814 ble Hvalerøyene okkupert av de svenske styrkene.

Geografi
--------

### Større øyer og øygrupper

* Akerøya 1,6 km²
* Asmaløy 9,1 km²
* Herføl 1,9 km²
* Kirkøy 29,6 km²
* Lauer 0,15 km²
* Papper 2,1 km²
* Nordre Sandøy 2,4 km²
* Singløy 2,2 km²
* Spjærøy 8,0 km²
* Søndre Sandøy 4,2 km²
* Tisler 0,4 km²
* Vesterøy 15,2 km²

Se også Liste over øyer i Østfold.
Kommunenes høyeste punkt er *Bankerødkollen* på Vesterøy, 72,4 meter over havet.

### Klima

| Normaler for Skjærhalden (30 moh.) | Jan | Feb | Mar | Apr | Mai | Jun | Jul | Aug | Sep | Okt | Nov | Des | År |
| --- | --- | --- | --- | --- | --- | --- | --- | --- | --- | --- | --- | --- | --- |
| Temperaturnormal (°C) | 0,0 | -0,2 | 1,9 | 6,0 | 10,8 | 14,7 | 17,5 | 17,3 | 13,6 | 8,6 | 4,7 | 1,4 | 8,0 |
| Nedbør (mm) | 56,5 | 43,7 | 44,3 | 44,4 | 47,3 | 64,4 | 62,8 | 85,6 | 81,2 | 85,6 | 81,5 | 59 | 923,1 |

Hvaler er blant de steder i Norge som har flest soltimer.

### Naturtyper

I kommunen er det kartlagt 21 ulike naturtyper, fordelt på 200 lokaliteter. Mange av disse lokalitetene er gitt verdien «svært viktig» først og fremst på grunn av rødlistede karplanter.

Kommunikasjon
-------------

Kommunen har fylkesveisamband (fylkesvei 108) til Fredrikstad. Sambandet, som kalles "Fastlandsveien", stod ferdig i 1971 og går via bruer og fyllinger i sjøen fra Kråkerøy og Kjøkøy i  Fredrikstad kommune til Vesterøy, Spjærøy og Asmaløy. Hvalertunnelen under Løperen til Kirkøy ble åpnet 2. oktober 1989. Det er båt- og fergesamband fra Skjærhalden til Nordre Sandøy, Søndre Sandøy, Herføl og Lauer, og rutebåt til Strömstad i Sverige.

Tettsteder i Hvaler kommune
---------------------------

* Skjærhalden med 923 innbyggere er kommunens administrative sentrum. Hvaler kommune driver også et utstrakt interkommunalt samarbeid med Fredrikstad kommune.
* Rød med 707 innbyggere.
* Hauge med 404 innbyggere.
* Utgård med 336 innbyggere.

Severdigheter
-------------

**Hvaler kirke** er en langkirke av stein på Hvaler i Østfold. De eldste delene av kirken stammer fra rundt 1100. Kirken ligger på Kirkøy nær Skjærhalden, og hører til Fredrikstad domprosti.
  

**Spjærøy kirke**, tidligere omtalt som **Spjærøy kapell**, er en kirke reist på Dypedal, Spjærøy på Hvaler i Fredrikstad domprosti 1891.

Historie
--------

«Spjærøy Kapel, Djupedal» på 1950-tallet. Postkort: Nasjonalbibliotekets bildesamling 
26. mai 1887 besluttet Hvaler herredstyre å bygge et nytt kapell med 175 sitteplasser. To år senere, 22. mai 1889, ble grunnstenen nedlagt. På den er en sølvplate med teksten «Dypedals Kapell reist Aaret 1889 til Vaar Herres Jesu Christi Ære og Hvaløers Menigheds Gavn» montert. 

Arkitekt var Jacob Wilhelm Nordan, mens murmester Peder Emanuelsen Utengen fra Kirkøy stod for oppførelsen. Kapellet ble reist i granitt hugget ut av fjellet syd for kapellet. Bygningen stod ferdig i 1891. 

**Kystmuseet Hvaler** ble etablert i 1971. I 1973 ble Nordgården på Dypedal, Spjærøy, kjøpt for å etablere et bygdetun på Hvaler. Nordgården var en typisk fiskerbondegård som senere ble kjøpt opp av stenindustrien før det igjen ble solgt til private. Museet har restaurert bygningene, og i hovedbygget er det nå kontorer. Utstillingene er i den gamle låven. Museets hovedfokus er den gamle kystkulturen og fiskerbonden, stenindustrien og fruktdyrking. Kystmuseet Hvaler er fra 2010 en avdeling under Østfoldmuseene.

Politikk
--------

*Se også: Liste over ordførere i Hvaler*
Se også utfyllende artikkel: Kommunestyrevalg i Hvaler.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 38,1 | +2,1 | 1 110 | +115 | 8 | +1 | 2 |
| Fremskrittspartiet | 16,3 | −1,9 | 474 | −30 | 3 | −1 | 1 |
| Høyre | 15,6 | +7,1 | 455 | +220 | 3 | +1 | 1 |
| Senterpartiet | 9,0 | −4,0 | 262 | −99 | 2 | −1 | 1 |
| Sosialistisk Venstreparti | 7,4 | +0,2 | 215 | +15 | 2 |  | 1 |
| Hvaler Styrbord | 7,2 | −3,8 | 210 | −94 | 2 |  | 1 |
| Miljøpartiet De Grønne | 4,0 | −1,4 | 117 | −33 | 1 |  |  |
| Venstre | 2,3 | +2,3 | 68 | +68 |  |  |  |
| Andre |  | −0,7 |  | −18 |  |  |  |
| Valgdeltakelse/Total | 72,5 % | 2 934 | 21 | 7 |
| **Ordfører:** Mona Vauger (Ap) | **Varaordfører:** Hans Herman Utgård (Sp) |
| Merknader: Kilde: Hvaler kommune − Møteprotokoll fra komunestyret 19.10.2023. |

Kjente Hvalerfolk
-----------------

* Egil Abrahamsen (1923-2023), skipsingeniør, konsernsjef i Det Norske Veritas 1967-1985
* Arne Martin Klausen (1927-2018), professor i sosialantropologi ved Universitetet i Oslo
* Rolf Øivind Utgård (f. 1950) næringslivsaktør og fagforeningsleder
* Vebjørn Sand (f. 1966) kunstmaler

Referanser
----------

1. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
2. ↑  «Høyeste fjelltopp i hver kommune». Kartverket. Besøkt 27. juni 2017.
3. ↑  Yr.no Historikk 2019 08. September 2021
4. ↑  yr.no Arkivert 31. mars 2010 hos Wayback Machine.
5. ↑  «BioFokus rapport 2007-1 Oppdatering av naturtypekart for Hvaler kommune, Østfold» (PDF). Biofokus. Besøkt 6. april 2015.

Litteratur
----------

* Åsmund Svendsen *Hvaler : en samtidshistorie : 1945-2000* Aschehoug 2010 ISBN 978-82-03-23807-9

Eksterne lenker
---------------

* Offisielt nettsted Rediger på Wikidata

* (en) Hvaler – kategori av bilder, video eller lyd på Commons Rediger på Wikidata
* Kommunefakta Hvaler - Statistisk sentralbyrå
* (no) Hvaler i Store norske leksikon
* Øyriket Hvaler

| * v
* d
* r
Kommuner i Østfold |
| --- |
| Østfold | Aremark **·** Fredrikstad **·** Halden **·** Hvaler **·** Indre Østfold **·** Marker **·** Moss **·** Rakkestad **·** Råde **·** Sarpsborg **·** Skiptvet **·** Våler | Norges flagg |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** GeoNames **·** Sentralt stedsnavnregister **·** MusicBrainz
 |